Batho nii nchaꞌon ko beꞌe naa kiai ixin kutheꞌe na̱ ngain rajna Caná thi jii ngain nuntheꞌe Galilea,
ko janee Jesús nthi̱ꞌa̱ beꞌe jan.
Ko kai ndache na̱ Jesús ixin rukji ngain kiai mee,
jeꞌe ko chujnii bakao.
Ko are ndajuexin vino,
janee Jesús ndachro jan ngain jeꞌe:
—Ichundaꞌa na̱ vino.
Ko Jesús ndachro ngain jan:
—Suixin,
¿unda ndachjejin na yaa?
Xra thiꞌa hora ixin jaꞌan tsjengijna chujni.
Aro janee Jesús ndachro jan ngain chujni tedajon thi tediꞌi na̱:
—Ncheꞌe ra kain thi jeꞌe xan rundathjo ra xan.
Nthi̱ꞌa̱ binthe inkjaon chikuthe dikunchjianxin xro,
thi banchegunda ni judío ixin bakunthixin na̱ jinda inchin dikukueꞌen na̱.
Ko nanaa chikuthe mee bagikia inchin noo kan o naa renkia litro jinda.
Ko Jesús ndachro:
—Nchechre ra kain chikuthe teꞌi.
Ko jeꞌe na̱ binchechretankua na̱ kain chikuthe.
Kuthimejan Jesús ndachro ngain na̱:
—Anchee,
dantsje ra nchin nda ko thjiuꞌe ra thi thjengayaxin vino.
Ko jamee bincheꞌe na̱.
Ko thi jinda kiai mee kjuengayaxin jinda dikjan vino,
ko jeꞌe benueꞌa thinoo juixin vino mee,
aro thi ni bakuchjeeya vino,
jaan,
benuꞌe na̱ ixin jeꞌe na̱ binchechre na̱ chikuthe mee.
Ko thi bakjengayaxin baye̱e xi kutheꞌe,
ko ndachro:
—Kainxin chujni saꞌo dajon na̱ thi vino icha jian,
ko are kain ni thji ngain kiai uatho digiꞌi na,
kuthimejan tunchjeeya na̱ thi vino rentheꞌa.
¡Aro jaꞌa rinchekjexinxin ridajon thi vino icha jian!
Nthiꞌi kuexinxin bincheꞌe Jesús thi naꞌa dikunxin ni ngain rajna Caná thi jii ngain nuntheꞌe Galilea ixin bikunxin chujni ixin jeꞌe chunda anto tsjé juachaxin.
Ko kain chujni bakao bithikaon na̱ ngain jeꞌe.
Ko are juexin jiꞌi,
Jesús,
janee,
xan choo ko kain chujni bakao sakjui na̱ ngain rajna Capernaum,
ko nthi̱ꞌa̱ binthe na̱ kanxion nchaꞌon.